## Odluka o uvjetima i načinu otvaranja računa u banci

### NN 14/2002 (13.2.2002.), Odluka o uvjetima i načinu otvaranja računa u banci

# HRVATSKA NARODNA BANKA

353

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 3. Zakona o
platnom prometu u zemlji (»Narodne novine«, broj 117/2001) guverner Hrvatske
narodne banke donio je

## ODLUKU

### o uvjetima i naČinu otvaranja raČuna u banci

Članak 1.

Ovom odlukom uređuju se uvjeti i način otvaranja računa poslovnom
subjektu u banci i Hrvatskoj narodnoj banci (u daljnjem tekstu: banka).

Poslovni subjekt, u smislu
ove odluke, jest pravna osoba, tijelo državne vlasti, tijelo državne uprave,
jedinica lokalne samouprave, jedinica područne (regionalne) samouprave i fizička
osoba koja obavlja registriranu djelatnost u skladu s propisima.

Članak 2.

Poslovni subjekt može imati
otvorene račune kod više banaka, ako zakonom nije drukčije uređeno.

Kod jedne banke poslovni
subjekt može imati otvoren jedan račun za redovno poslovanje, po jedan račun za
svaki organizacijski dio i više računa za posebne namjene.

Članak 3.

Banka otvara poslovnom
subjektu, prema odredbama iz ove odluke:

– račun za redovno poslovanje

– račune organizacijskih
dijelova

– račune za posebne namjene.

Računi organizacijskih dijelova poslovnog subjekta i računi za posebne
namjene sastavni su dio računa za redovno poslovanje poslovnog subjekta, ako
zakonom odnosno drugim propisom nije drukčije određeno. Banka otvara te račune
ako poslovni subjekt ima u toj banci otvoren račun za redovno poslovanje.

Članak 4.

Banka otvara račun poslovnom subjektu na njegov zahtjev na temelju
ugovornog odnosa ili na temelju propisa.

Ugovorom između banke i poslovnog subjekta uređuju se vrsta računa,
uvjeti otvaranja, vođenje i zatvaranje računa. Ugovor potpisuju osobe ovlaštene
za zastupanje ugovornih strana, odnosno osobe koje one ovlaste.

Članak 5.

Poslovni subjekt koji ima više od jednog računa za redovno poslovanje,
određuje glavni račun.

Ako poslovni subjekt ima jedan račun za redovno poslovanje, taj je račun
glavni račun.

Glavni račun je, u skladu s člankom 11. stavkom 4. Zakona o platnom
prometu u zemlji, račun za redovno poslovanje na kojem se izvršavaju nalozi za
plaćanje zakonskih obveza i javnih prihoda, nalozi za naplatu vrijednosnih
papira i instrumenata osiguranja plaćanja te nalozi s naslova izvršenja sudskih
odluka i drugih ovršnih isprava (u daljnjem tekstu: osnove za plaćanje) i vodi
evidencija o neizvršenim osnovama za plaćanje.

Banka ne može otvoriti račun za redovno poslovanje poslovnom subjektu
koji na glavnom računu ima evidentirane neizvršene osnove za plaćanje.

Članak 6.

Uz zahtjev za otvaranje računa za redovno poslovanje poslovni subjekt
dostavlja banci:

– rješenje o upisu u sudski registar odnosno u registar nadležnog
tijela, ako je upis u registar propisan;

– akt nadležnog tijela o osnivanju, ako se poslovni subjekt ne upisuje u
registar i nije osnovan na temelju zakona;

– izvod iz zakona, ako je poslovni subjekt osnovan na temelju zakona;

– Obavijest o razvrstavanju prema Nacionalnoj klasifikaciji djelatnosti
od Državnog zavoda za statistiku. Obrtnik dostavlja obrasce: RL-1 - »Podaci o
obrtu«, RL-2 -«Podaci o izdvojenom pogonu« i RL-3 - »Podaci o djelatnostima
obrta« koji su sastavni dio rješenja o upisu u obrtni registar;

– prijavu potpisa osoba ovlaštenih za raspolaganje sredstvima na računu
i prijavu pečata kojim će se ovjeravati nalozi za plaćanje dani na obrascima
platnog prometa. Za davanje plaćanja na magnetnom mediju i elektroničkim putem,
banka i poslovni subjekt međusobno utvrđuju način potpisivanja naloga;

– pisanu izjavu o tome da li se račun, čije se otvaranje zahtijeva, određuje
ili ne određuje kao glavni račun. Ukoliko se taj račun ne određuje kao glavni
račun, potrebno je navesti broj glavnog računa.

Banka može, za svoje potrebe, zahtijevati dostavu i drugih dokumenata.

Članak 7.

Uz zahtjev za otvaranje računa organizacijskom dijelu poslovnog subjekta
poslovni subjekt dostavlja banci:

– rješenje o upisu u sudski registar odnosno u registar nadležnog tijela
dijela poslovnog subjekta, ako je upis u registar propisan;

– akt poslovnog subjekta iz kojeg je vidljivo da dio poslovnog subjekta
može imati račun;

– prijavu potpisa osoba ovlaštenih
za raspolaganje sredstvima na računu i prijavu pečata kojim će se ovjeravati
nalozi za plaćanje dani na obrascima platnog prometa. Za davanje plaćanja na
magnetnom mediju i elektroničkim putem, banka i poslovni subjekt međusobno utvrđuju
način potpisivanja naloga.

Banka može, za svoje potrebe,
zahtijevati dostavu i drugih dokumenata.

Članak 8.

Uz zahtjev za otvaranje računa
za posebne namjene poslovni subjekt dostavlja prijavu potpisa osoba ovlaštenih
za raspolaganje sredstvima na računu i prijavu pečata kojim će se ovjeravati
nalozi za plaćanje dani na obrascima platnog prometa. Za davanje plaćanja na
magnetnom mediju i elektroničkim putem, banka i poslovni subjekt međusobno utvrđuju
način potpisivanja naloga.

Članak 9.

Banka je dužna o otvaranju računa
za redovno poslovanje poslovnog subjekta odmah obavijestiti banku u kojoj se
vodi glavni račun tog poslovnog subjekta.

Članak 10.

Poslovni subjekt je dužan o
svakoj promjeni podataka, koja se u skladu s Odlukom o sadržaju registra računa
poslovnih subjekata u banci upisuje u registar računa u banci, pismeno
obavijestiti banku kod koje ima otvoren račun najkasnije u roku osam dana od
dana nastanka promjene i o tome priložiti odgovarajuću dokumentaciju.

Članak 11.

Banka zatvara račun poslovnom
subjektu u skladu s odredbama ugovora iz članka 4. ove odluke ili na temelju
zakona odnosno drugog propisa.

Ako se račun zatvara na
temelju zakona odnosno drugog propisa, uz zahtjev za zatvaranje računa poslovni
subjekt dostavlja banci dokument na temelju kojeg račun treba zatvoriti.

Prije zatvaranja računa za
redovno poslovanje poslovnog subjekta banka zatvara račune organizacijskih
dijelova poslovnog subjekta i njegove račune za posebne namjene otvorene u toj
banci.

Članak 12.

Ako poslovni subjekt, koji ima više od jednog računa za redovno poslovanje,
želi zatvoriti glavni račun, uz zahtjev za zatvaranje toga računa dostavlja
banci pisanu izjavu o tome koji se njegov drugi račun određuje kao glavni račun.
Navedena izjava mora sadržavati i potvrdu banke u kojoj se vodi drugi račun
poslovnog subjekta (datum primitka, pečat i potpis), da je izjavu primila kao
zahtjev poslovnog subjekta za promjenu statusa njegovog računa za redovno
poslovanje u glavni račun, te datum pod kojim će ta banka izvršiti promjenu u
svom registru računa poslovnih subjekata i u Jedinstvenom registru računa
poslovnih subjekata. Zatvaranje računa i evidentiranje promjene statusa drugog
računa mora se provesti isti dan.

Glavni račun na teret kojeg su evidentirane neizvršene osnove za plaćanje
ne može se zatvoriti dok se neizvršene osnove za plaćanje ne evidentiraju na
teret drugog računa poslovnog subjekta koji je određen kao glavni račun.

Ako se glavni račun poslovnog subjekta zatvara na temelju zakona odnosno
drugog propisa, osnove za plaćanje iz stavka 2. ovog članka evidentiraju se na
računu pravnog slijednika ili se vraćaju nalogodavcu.

 Članak 13.

Ako poslovni subjekt želi promijeniti status računa za redovno
poslovanje, u smislu da on prestaje biti glavni račun i da se taj status određuje
drugom računu, poslovni subjekt dostavlja banci pisanu izjavu o tome koji se
njegov drugi račun određuje kao glavni račun. Izjava treba sadržavati podatke
navedene u članku 12. stavku 1. ove odluke. Promjena statusa na oba računa mora
se provesti isti dan.

Članak 14.

Ova odluka stupa na snagu osmog dana od dana objave u »Narodnim
novinama«, a primjenjuje se od 1. travnja 2002.

Danom primjene ove odluke prestaje važiti Odluka o uvjetima i načinu
otvaranja računa kod ovlaštenih organizacija (»Narodne novine«, broj 68/2001).

O. br. 17-020/01-02/ŽR

Zagreb, 31. siječnja 2002.

Guverner
Hrvatske narodne banke
**dr. Željko Rohatinski,** v. r.

Odluka, NN 14/2002-353